Ronald Fisher

Ronald Aylmer Fisher (1890–1962) var en britisk statistiker, evolusjonsbiolog, genetiker, jordbruksforsker og eugeniker. Fishers bidrag i statistikk omfatter blant annet variansanalysen og Fishers eksakte test.

Fisher begynte å studere ved Cambridge i 1909. Etter at han ble uteksaminert i 1912 jobbet han seks år som statistiker i London, i tillegg til å være lærer i matematikk og fysikk.

Han giftet seg med Eileen Guinness i 1917 og de flyttet til en eiendom i Berkshire, hvor de stort sett var selvforsynt med mat gjennom siste del av første verdenskrig. I denne perioden begynte han også å skrive bokanmeldelser for Eugenic Review. I tillegg skrev han også flere forskningsartikler, deriblant «The Correlation between Relatives on the Supposition of Mendelian Inheritance», hvor han viser at kontinuerlig variasjon i trekk hos en organisme er forenlig med mendelisk arv. Dette bidro blant annet til økt forståelse av sammenhengen mellom naturlig seleksjon og arvelovene, som videre var en viktig del av den moderne evolusjonære syntesen. Artikkelen la grunnlaget for det som ble kjent som biometrisk genetikk, og introduserte metodikken variansanalyse, som var et betydelig fremskritt sammenignet med korrelasjonsmetodene som ble brukt tidligere.

I 1919 begynte han å arbeide med jordbruksforskning ved Rothamsted forskningsstasjon. I løpet av de neste syv årene gjorde han viktig nybrottsarbeid innen forsøksplanlegging, variansanalyse, analyse av data med få observasjoner og beregningsmetoder. Dette arbeidet resulterte i 1925 i boken Statistical Methods for Research Workers, som gjennomgikk flere revisjoner i årene som fulgte. Han fulgte i 1935 opp med boken The Design of Experiments. 

I tillegg til variansanalyse gjorde han viktig arbeid med å utvikle metoder som maksimal sannsynlighet, diskriminantanalyse og Fisher-informasjon, samt videreutvikle forståelsen for sammenhengen mellom normalfordelingen og andre sannsynlighetsfordelinger som t-fordelingen og kjikvadratfordelingen.

Referanser

Videre lesning
 Frank Yates & Kenneth Mather (1963) Ronald Aylmer Fisher  i Biographical Memoirs of Fellows of the Royal Society of London 9: 91–120.
 Box, Joan Fisher (1978) R. A. Fisher: The Life of a Scientist. New York: Wiley. ISBN 0471093009.


Kategori:Britiske statistikere
Kategori:Britiske biologer
Kategori:Medlemmer av Royal Society
Kategori:Mottakere av Copleymedaljen